《开元寺题壁用杜樊川题开元水阁许丁卯寓开元精舍韵 其二》
清代·姚念曾

生涯潦倒信浮沈，已绝名言祇树林。净界月皴松影细，荒台雨渍藓痕深。

愁中看雁能无泪，客里闻鸡尚有心。欲问遗芳寻断碣，候虫切切和孤吟。

作者简介：江苏金山人，字季方，号友砚。乾隆三十年拔贡生。历任孝感、应山等县知县，擢归德府同知，被劾归。工诗词。有《赐墨斋诗》、《赐墨斋词》及印谱等。